Talous- ja sosiaalikomitean lausunto aiheista "Ehdotus: Euroopan parlamentin ja neuvoston asetus myynninedistämisestä sisämarkkinoilla" (KOM(2001) 546 lopullinen – 2001/0227 COD)



Virallinen lehti nro C 221 , 17/09/2002 s. 0073 - 0080



Talous- ja sosiaalikomitean lausunto aiheista "Ehdotus: Euroopan parlamentin ja neuvoston asetus myynninedistämisestä sisämarkkinoilla" (KOM(2001) 546 lopullinen - 2001/0227 COD) (2002/C 221/17) Neuvosto päätti 30. tammikuuta 2002 Euroopan yhteisön perustamissopimuksen 95 artiklan 1 kohdan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 8. toukokuuta 2002. Esittelijä oli Dimitrios N. Dimitriadis. Talous- ja sosiaalikomitea hyväksyi 29. ja 30. toukokuuta 2002 pitämässään 391. täysistunnossa (toukokuun 29. päivän kokouksessa) seuraavan lausunnon. Äänestyksessä annettiin 64 ääntä puolesta ja 18 vastaan 9:n pidättyessä äänestämästä. 1. Tiedonannon ja asetusehdotuksen yleinen tausta 1.1. Komission tiedonannossa myynninedistämisestä sisämarkkinoilla tarkastellaan alan Euroopan laajuisia ongelmia sekä vuodesta 1996 alkaen tehtyjä yrityksiä puuttua myynninedistämiseen sekä lainsäädännön keinoin että institutionaalisella tasolla. Ensimmäiset yritykset puuttua asiaan lainsäädännön keinoin sekä asiantuntijaryhmien tekemä työ ovat luoneet suotuisat olosuhteet sille, että voidaan aloittaa konkreettinen vuoropuhelu yhteisiin toimiin ryhtymisestä alalla. 1.2. Euroopan parlamentille ja neuvostolle osoitettu komission asetusehdotus myynninedistämisestä sisämarkkinoilla on ensimmäinen todellinen yritys poistaa nykyiset lainsäädännölliset esteet myynninedistämisen tehokkaan käytön tieltä rajatylittävän kaupankäynnin yhteydessä EU:ssa. Tätä edellyttää myös Lissabonissa kokoontuneen Eurooppa-neuvoston asettama strateginen tavoite, jonka mukaan unionista pyritään tekemään maailman kilpailukykyisin ja dynaamisin osaamistalous. 1.3. Komissio on julkaissut lisäksi vihreän kirjan kuluttajansuojasta Euroopan unionissa. Vihreän kirjan tarkoituksena on käynnistää laaja kuulemisprosessi kuluttajansuojapolitiikan tulevasta suunnasta ja erityisesti vaihtoehdoista elinkeinonharjoittajien ja kuluttajien välisen kaupan (B2C) sisämarkkinoiden toimivuuden parantamiseksi(1). 1.4. Käsiteltävinä olevilla kahdella asiakirjalla pyritään sekä poistamaan liialliset myynninedistämistoimiin kohdistuvat rajoitukset, jotka haittaavat merkittävästi sisämarkkinoiden toimintaa, että suojelemaan kuluttajaa hyvän kauppatavan vastaisilta ja laittomilta myynninedistämistoimilta(2). On todettava, että komissio koordinoi toimintalinjoja huonosti, sillä asetusehdotus esiteltiin ennen kuin keskustelu kuluttajansuojelua Euroopan unionissa koskevasta vihreästä kirjasta oli päättynyt. Kyseisessä vihreässä kirjassa käsitellään mm. kaupallisia käytäntöjä. Ehdotetulla asetuksella säännellään suurinta osaa kaupallisista käytännöistä, joita vihreässä kirjassa ehdotetaan lähennettävän "hyvää kauppatapaa koskevan yleislausekkeen" avulla. 1.5. Tiedonannossa myynninedistäminen määritellään EU:n kaupallista viestintää koskevan politiikan avainalueeksi, ja siinä painotetaan erityisesti myynninedistämistoimien merkitystä tuotteiden ja palveluiden rajatylittävän kaupan edistäjänä. Ehdotuksella pyritään poistamaan yleisellä tasolla monia huomattavia sisämarkkinoiden esteitä, joiden on havaittu haittaavan myynninedistämistoimien käyttöä tuotteiden ja palveluiden rajatylittävässä kaupassa. Asetusehdotuksessa kiinnitetään lisäksi erityistä huomiota yhdenmukaistamista edellyttäviin alueisiin sekä määritellään jäsenvaltioiden nykyisen lainsäädännön yhdenmukaistamiseen ja ajanmukaistamiseen tähtäävät säädökset siinä määrin kuin se on mahdollista. Tavoitteena on luoda selkeä, uudenaikainen ja oikeusvarmuuden takaava lainsäädäntöympäristö, joka parantaa kuluttajansuojaa ja alaikäisten suojelua sekä edistää kansanterveyttä. 1.6. Asetusehdotuksen sisältämien määritelmien sekä tiedonannossa ja asetusehdotuksessa yleisemmin käytetyn terminologian ja lähestymistavan perusteella on täysin selvää, että myynninedistämistoimien voimassaoloaika on tarkasti määrätty ja rajallinen. Kyseiset tarjoukset ovat siis luonteeltaan täysin väliaikaisia. Asetusehdotuksen oikeusperustana on Euroopan yhteisön perustamissopimuksen 95 artiklan 1 kohta, jonka tavoitteena on turvata sisämarkkinoiden toteutuminen sekä korkeatasoinen kuluttajansuoja ja kansanterveys. 2. Johdanto 2.1. Komissio kiinnitti ensimmäistä kertaa huomiota kaupallista viestintää koskevan yhteisön politiikan tarpeeseen vihreässä kirjassaan vuonna 1996(3). Politiikka pantiin täytäntöön komission vuonna 1998 antamalla tiedonannolla(4). Jäsenvaltiot perustivat vuonna 1998 asiantuntijoista koostuvan työryhmän tarkoituksenaan perehtyä rajatylittävää kaupallista viestintää ja rajatylittäviä myynninedistämistoimia haittaaviin esteisiin ja rajoituksiin sisämarkkinoiden jo ennestään ongelmallisiksi tiedetyillä alueilla. Tällöin todettiin sellaisten yhteisön toimien tarve, jotka perustuvat sekä säännösten rajalliseen yhdenmukaistamiseen että vastavuoroiseen tunnustamisen periaatteeseen. 3. Komission tiedonannon pääsisältö 3.1. Yhteisön toimien toteuttaminen alalla katsottiin tarpeelliseksi siksi, että asiantuntijaryhmän taulukoita tarkasteltaessa kävi ilmi seuraavaa: i. Jos yrityksellä ei ole mahdollisuutta viestiä tehokkaasti toiminnastaan kotipaikkavaltionsa rajojen ulkopuolella ja jos se ei kykene herättämään asiakkaiden kiinnostusta tuotteisiinsa tai palveluihinsa eurooppalaisilla markkinoilla, se ei kykene hyötymään sisämarkkinoista, ja samalla kuluttajien valinnanmahdollisuudet vähentyvät. ii. Jäsenvaltioiden säännösten keskinäiset erot vaikuttavat sisämarkkinoiden toimintaan laajemmin kuin komissio oli alun perin arvioinut, ja pieni joukko säännöksiä ja käytänteitä haittaa yritysten toimintaa monella tavalla: a) Toisistaan poikkeavat säännökset eivät vaikuta pelkästään myynninedistämistoimien suunnitteluun ja markkinointiin erikoistuneiden yritysten toimintaan, vaan niillä on vaikutusta myös monien muiden yritysten, kuten joukkotiedotusvälineiden, suoramarkkinointiyritysten ja PR-yhtiöiden, toimintaan. b) Sisämarkkinoiden toimintaa haittaa edelleen suuri määrä esteitä ja rajoituksia, joilla on vaikutusta ennen kaikkea yritysten sijoittautumisvapauteen, palvelujen tuontiin ja vientiin, kilpailun vääristymiin, tavaroiden vapaaseen liikkuvuuteen, säännösten monimutkaisuuteen ja oikeussuojakeinoihin liittyviin ongelmiin. Näiden esteiden vaikutukseen pienten ja keskisuurten yritysten toimintaan kiinnitetään erityistä huomiota. Nykyinen järjestelmä suosii suhteettomasti suuryrityksiä pienimpien yritysten kustannuksella. 3.2. Tiedonannossa tarkastellaan seuraavia tärkeinä pidettyjä myynninedistämisen muotoja: i. pelkät hinnanalennukset ii. paljousalennukset iii. alennuskupongit ja etusetelit iv. ilmaislahjat v. bonukset, joita pidetään tarjouksina mutta ei alennuksina, koska kuluttajat hyötyvät niistä, kun he ovat tilanneet tai ostaneet tuotteen tai palvelun, jota mainostetaan vi. myynninedistämistarkoituksessa järjestetyt kilpailut vii. myynninedistämistarkoituksessa järjestetyt pelit (joiden osallistumisedellytyksenä voi olla ostopakko). 3.3. Tiedonannossa katsotaan, että sisämarkkinoiden esteiden poistamiseksi tarvitaan kolmenlaisia määräyksiä: i. myynninedistämistoimien käyttöön ja niitä koskevaan viestintään liittyvien säännösten yhdenmukaistaminen ii. joidenkin rajoitusten korvaaminen toisilla rajoituksilla iii. vastavuoroisen tunnustamisen periaatteen soveltaminen. 3.4. Seuraavia rajoituksia tulee yhdenmukaistaa: i. avoimuutta koskevat määräykset, jotka liittyvät alennuksiin, bonuksiin, myynninedistämistarkoituksessa järjestettyihin kilpailuihin ja peleihin ii. alihintaan tapahtuvaa myyntiä koskevat tiedotusvaatimukset iii. lasten ja alaikäisten suojeleminen iv. tuomioistuinten ulkopuolisten sovittelumenettelyjen helpottaminen 3.5. Seuraavat rajoitukset ehdotetaan korvattaviksi vähemmän rajoittavilla toimilla: i. myynninedistämiseen kohdistuvat kiellot - bonuksiin kohdistuvat kiellot - alihintaan tapahtuvaan myyntiin kohdistuvat kiellot - kiellot, joilla estetään ostopakon asettaminen myynninedistämistarkoituksessa järjestettävien pelien osallistumisedellytykseksi - kiellot, jotka kohdistuvat myynninedistämiseen liittyvään viestintään ii. myynninedistämistoimien arvoon kohdistuvat rajoitukset - alennusten määrään kohdistuvat rajoitukset - ilmaislahjojen arvoon kohdistuvat rajoitukset - bonuksien arvoon kohdistuvat rajoitukset - myynninedistämistarkoituksessa järjestetyissä kilpailuissa ja onnenpeleissä annettavien palkintojen arvoon kohdistuvat rajoitukset iii. rajoitukset, jotka kohdistuvat kausialennusmyyntejä edeltäviin alennuksiin iv. myynninedistämistoimien edellyttämät ennakkoluvat tai muut vaatimukset, joilla on vastaavanlainen vaikutus. 3.6. Jäsenvaltioissa voidaan noudattaa vastavuoroista tunnustamista edellyttäviä rajoituksia, kunhan niillä ei rajoiteta muista jäsenvaltioista tehtävää myynninedistämistä. Niihin on siis sovellettava vastavuoroisen tunnustamisen periaatetta. Tällaisiksi rajoituksiksi katsotaan seuraavat rajoitukset: i. rajoitukset, jotka johtuvat hyvää markkinatapaa koskevan yleislausekkeen soveltamisesta ii. rajoitukset, jotka kohdistuvat alaikäisille suunnattujen myynninedistämistoimien arvoon iii. rajoitukset, jotka kohdistuvat myynninedistämistoimien käyttöön tiedotusvälineiden mainostamiseksi iv. rajoitukset, jotka kohdistuvat muiden kuin lääkemääräyksellä saatavien lääkkeiden myynnin edistämiseen v. rajoitukset, jotka liittyvät muihin aloihin. 4. Yleishuomioita 4.1. Euroopan talous- ja sosiaalikomitea hyväksyy tiedonannossa mainitut seuraavat rajoitukset: a) alennusten määrään kohdistuvat rajoitukset (kohdan 3.5 ii alakohdan ensimmäinen luetelmakohta) b) bonuksien arvoon kohdistuvat rajoitukset (kohdan 3.5 ii alakohdan kolmas luetelmakohta) c) ilmaislahjojen arvoon kohdistuvat rajoitukset (kohdan 3.5 ii alakohdan toinen luetelmakohta) d) myynninedistämistarkoituksessa järjestetyissä kilpailuissa ja onnenpeleissä annettavien palkintojen arvoon kohdistuvat rajoitukset (kohdan 3.5 ii alakohdan neljäs luetelmakohta). 4.2. ETSK:n mielestä kaikissa edellä mainituissa tapauksissa avoimuus ja asianmukainen tiedottaminen ovat parhaita tapoja suojella kuluttajaa. ETSK kannattaa seuraavia ehdotukseen sisältyviä näkemyksiä: a) Avoimuussäännöt on yhdenmukaistettava siten, että vältetään liian epämääräisten määritelmien tai liian yleisen terminologian käytöstä aiheutuva oikeudellinen epävarmuus. b) Avoimuussäännöt eivät saa olla sellaisia, että niitä voidaan tulkita eri tavoin eri maissa. 4.3. ETSK on sitä mieltä, että euron käyttöönotto muuttaa euroalueen kuluttajien käyttäytymistä merkittävästi. Kuluttajien on helppo vertailla hintoja, ja heillä on mahdollisuus vaatia edullisempia tarjouksia. Tätä mahdollisuutta täytyy suojella kaikilta vaikeaselkoisilta tai harhaanjohtavilta myynninedistämistoimilta. 4.4. ETSK katsoo, että tiedonannossa a) annetaan riittävästi tietoja asian arvioimista varten b) otetaan riittävästi huomioon asiantuntijaryhmän tekemät selvitykset sekä kaikki tekijät, jotka vaikeuttavat myynninedistämistoimien käyttöä rajatylittävän käytävän kaupan yhteydessä c) analysoidaan käytettävissä olevia tietoja oikealla tavalla. 4.5. ETSK:n mielestä tiedonannossa ei oteta riittävästi huomioon käytännössä kokeiltuja ja toimiviksi todettuja paikallistasolla ja jäsenvaltioissa sovellettavia myynninedistämistoimia. 4.6. ETSK kannattaa asetuksen säätämistä myynninedistämisestä sisämarkkinoilla. Komitea pitää tätä välttämättömänä, sillä euron käyttöönoton jälkeen tarvitaan yhdenmukaisia myynninedistämistä koskevia säännöksiä sikäli kun käsiteltävinä olevista asioista päästään todelliseen yksimielisyyteen. 4.7. ETSK suhtautuu varauksellisesti ehdotukseen jakaa toimenpiteet kolmeen seuraavaan ryhmään: i. säännösten yhdenmukaistaminen ii. kansallisten sääntöjen ajanmukaistaminen ja korvaaminen toisilla säännöillä iii. vastavuoroisen tunnustamisen periaatteen soveltaminen. 4.8. ETSK:n mielestä asiaan perehtyminen ja tiedonannon julkaiseminen ovat tapahtuneet myöhässä eikä tiedonannossa oteta riittävästi huomioon pienten ja keskisuurten yritysten kohtaamia akuutteja ongelmia niiden harjoittaessa rajatylittävää kaupallista viestintää. 4.9. Tietoisena siitä, että asetus vaikuttaisi lukuisien pienten- ja keskisuurten yritysten liiketoimintaan sekä niiden tarjoamiin palveluihin, komitea kehottaa komissiota välittömästi kokoamaan ja esittämään lisätietoja siitä, minkälaisia taloudellisia ja kaupallisia vaikutuksia asetuksen täytäntöönpanolla olisi rajatylittävään kauppaan. 4.10. ETSK suhtautuu epäillen jäsenvaltioiden valvontajärjestelmien mahdollisuuksiin kontrolloida alennuksiin, bonuksiin, myynninedistämistarkoituksessa järjestettyihin kilpailuihin ja peleihin liittyvien avoimuusmääräyksien noudattamista. 4.11. ETSK on erittäin epäileväinen sen suhteen, voidaanko kuluttajille tiedottaa tehokkaasti alihintaan tapahtuvasta myynnistä. 4.12. ETSK suhtautuu varauksin mahdollisuuteen määritellä ne tekijät, joiden perusteella voidaan osoittaa, että jossakin jäsenvaltioissa tapahtuu myyntiä alihintaan tai määräävän markkina-aseman väärinkäyttöä. 4.13. ETSK katsoo, että lasten ja alaikäisten suojelua koskevat säännökset ovat oikean suuntaisia mutta riittämättömiä. 4.14. ETSK vastustaa rajoitusten vastavuoroiseen tunnustamiseen perustuvan järjestelmän käyttöönottoa. Vastavuoroisen tunnustamisen periaate koskisi niitä rajoituksia, joita voidaan noudattaa jäsenvaltioissa, kunhan niillä ei rajoiteta palvelujen maahantuontia. Tässä yhteydessä on ehdottomasti täsmennettävä, mihin jäsenvaltiokohtaisiin säännöksiin järjestelmää voitaisiin soveltaa. On vältettävä sitä, että kyseisen periaatteen soveltaminen asettaa epäedulliseen asemaan sellaisissa jäsenvaltioissa toimivat yritykset, joissa myynninedistämistoimiin kohdistetaan tiukkoja rajoituksia. 4.15. ETSK katsoo, että tiedonannossa luetellut myynninedistämisen muodot kattavat merkittävän osan myynninedistämistoimista, mutta eivät kaikkia, mikä olisikin mahdotonta, sillä uusia myynninedistämisen muotoja otetaan käyttöön jatkuvasti. 5. Suositukset 5.1. Bonukset 5.1.1. ETSK myöntää, että bonusten käyttö on todella tärkeä myynninedistämiskeino varsinkin pienille ja keskisuurille yrityksille. 5.1.2. ETSK ei kannata täysin komission tiedonannossaan tekemää ehdotusta poistaa kaikki kausialennusmyyntejä edeltäviä hinnanalennuksia koskevat kiellot. Komitea ehdottaa, että jäsenvaltioille jätetään mahdollisuus valvoa alennuksia koskevien mainosten todenmukaisuutta alennusmyyntijaksojen aikana. Myyjälle voitaisiin asettaa esimerkiksi velvollisuus merkitä tuotteeseen alennushinnan lisäksi hinta, jolla tuotetta on myyty tiettynä kausialennusmyyntiä edeltävänä ajanjaksona (esim. kuukauden aikana). 5.1.3. Jotta voitaisiin välttää bonustarjouksiin tunnetusti liittyvä kuluttajien johtaminen harhaan, pitäisi tarjousten yhteydessä esittää seuraavat tiedot: - kaupan lähtöhinta - tarjoushinta 5.1.4. Bonuksia koskeva jäsenvaltioiden lainsäädäntö ja valvonta pitää yhdenmukaistaa. Lisäksi tarvitaan avoimuutta kuluttajien sekä pienten ja keskisuurten yritysten suojelemiseksi. 5.2. Alihintaan tapahtuva myynti 5.2.1. Suurten tukkukauppiaiden ja vähittäismyyntiliikkeiden pyrkimyksiin käyttää alihintaan tapahtuvaa myyntiä keinona työntää pienet ja keskisuuret yritykset pois markkinoilta on suhtauduttava erittäin vakavasti. Pk-yrityksillä ei ole mahdollisuuksia vastata tällaiseen kilpailuun. 5.2.2. ETSK on täysin eri mieltä siitä, että pienet erikoistuneet jälleenmyyjät voisivat käyttää alihintaan tapahtuvaa myyntiä keinona tuoda uusia tuotteita markkinoille tai luoda merkkituotteita. 5.2.3. ETSK:n mielestä tiedonantoon sisältyvä väite, jonka mukaan alihintaan tapahtuvan myynnin tavoitteena on kannustaa mahdollisia asiakkaita kokeilemaan jotakin jälleenmyyntipalvelua tiettynä ajankohtana, ei ole perusteltu. Jokaisen tuotteen tai palvelun markkinoinnissa on mahdollista käyttää määrätyn ajan voimassa olevia huomattavia alennuksia tai tarjouksia, joten on vaikea käsittää, miksi pitäisi turvautua alihintaan tapahtuvan myynnin kaltaisiin äärimmäisiin keinoihin. 5.2.4. ETSK on täysin eri mieltä tiedonannon kanssa siitä, että jälleenmyyjät, jotka houkuttelevat asiakkaita alihintaisilla tuotteilla, tarjoaisivat aina laajalti tunnettuja tai innovatiivisia tuotteita tai merkkituotteita. 5.2.5. ETSK on eri mieltä tiedonannon kanssa siitä, että niin kauan kuin alihintaan tapahtuva myynti on avointa, hallitsevan aseman väärinkäytön riski olisi torjuttava soveltamalla tehokkaasti kilpailusääntöjä. Kokonsa ja käytettävissä olevien taloudellisten resurssiensa takia pienet ja keskisuuret yritykset eivät tunnetusti voi kääntyä oikeuslaitoksen tai asianomaisten hallintoelinten puoleen vaatiakseen suuryrityksiä noudattamaan kilpailusääntöjä. 6. Erityishuomioita ehdotuksen sisällöstä ja perusteluista 6.1. ETSK kannattaa asetuksen antamista myynninedistämisestä sisämarkkinoilla sillä edellytyksellä, että komitean näkemykset alihintaan tapahtuvasta myynnistä (kohdat 5.2, 6.4 ja kohdan 7.2 alakohta a) otetaan huomioon, koska asetus on sopivin väline pyrittäessä i. luomaan yhtenäiset säännöt tarkasti määritellyissä kysymyksissä ii. varmistamaan hintojen avoimuus ja parantamaan oikeusvarmuutta iii. vastaamaan euron käyttöönotosta johtuvaan akuuttiin tarpeeseen luoda yhdenmukaiset säännöt alalle iv. varmistamaan johdonmukaisuus komission uuden lähestymistavan kanssa, jonka tavoitteena on sääntelyn parantaminen. Siinä tapauksessa, että komissio ei hyväksy edellä esitettyjä näkemyksiä, komitea ehdottaa, että asetuksen sijasta annetaan direktiivi. 6.2. 1 artikla - Tavoite 6.2.1. ETSK hyväksyy asetusehdotuksen soveltamisalan. 6.2.1.1. Kommentti 1: ETSK hyväksyy asetusehdotuksen tavoitteet sillä edellytyksellä, että ryhdytään tarpeellisiin toimiin kuluttajien, alaikäisten sekä pienten ja keskisuurten yritysten suojelemiseksi. Pk-yritykset kilpailevat erittäin vaikeilla eurooppalaisilla markkinoilla ilman mahdollisuutta saada riittävästi ajantasaista tietoa ja pääomia. 6.3. 2 artikla - Määrittelyt 6.3.1. Komitean mielestä määrittelyjä tulisi harkita uudestaan, jotta voitaisiin erottaa toisistaan yritystenvälinen viestintä ja yritysten ja kuluttajien välinen viestintä. Erityisesti kahden yksittäisen yrityksen välinen viestintä tulisi jättää selvästi ehdotuksen ulkopuolelle. 6.4. 3 artikla - Myynninedistämistoimet ja niihin liittyvä kaupallinen viestintä 6.4.1. ETSK kannattaa periaatteessa sellaisten kieltojen yleistä poistamista, jotka kohdistuvat jonkin myynninedistämistoimityypin tai usean myynninedistämistoimityypin yhdistelmän käyttämiseen tai niihin liittyvään viestintään. Komitea vastustaa kuitenkin täysin sitä, että asetuksella mahdollistettaisiin ensimmäistä kertaa alihintaan tapahtuva myynti. Komitea katsoo, että tämä vahingoittaisi vakavasti pieniä ja keskisuuria yrityksiä, jotka kokonsa ja käytettävissä olevien taloudellisten voimavarojensa takia eivät voi hyödyntää tällaista mahdollisuutta. 6.4.1.1. Kommentti 1: ETSK pyytää komissiota poistamaan 3 artiklasta kokonaan mahdollisuuden harjoittaa alihintaan tapahtuvaa myyntiä. ETSK huomauttaa, että jo nykyään suuret vähittäis- ja tukkukauppiaat harjoittavat alihintaan tapahtuvaa myyntiä joissakin jäsenvaltioissa, joskus laillisesti ja joskus laittomasti, työntääkseen pienet ja keskisuuret yritykset pois markkinoilta. Tämän toiminnan seuraukset ovat jo nähtävissä useissa jäsenvaltioissa ja erityisesti alueilla, joilla tuhannet pienyritykset - ennen kaikkea perheyritykset - ovat kaatuneet tai joutuneet supistamaan toimintaansa, koska ne eivät kestä alihintaan tapahtuvaa myyntiä. Erityisesti tuottajien ja kuluttajien välissä toimivat vähittäismyyntiketjut myyvät mielellään alihintaan vain tiettyjä tuotteita, jotka kuuluvat aina eri tuoteryhmään ja edustavat vain vähäistä osaa koko tuotevalikoimasta. Tällöin syntyy tavallista kuluttajaa harhaanjohtava vaikutelma, että kaikki kyseiseen tuoteryhmään kuuluvat tuotteet olisivat yhtä edullisia. 6.4.1.2. Kommentti 2: ETSK tähdentää, että alihintaan tapahtuva myynti ei vahingoita pelkästään kaupan alalla toimivia pk-yrityksiä, vaan myös maatalous-, käsityö-, ja teollisuusaloilla toimivia itsenäisiä tuottajia, sillä suuret ketjut voivat painostaa ankarasti tuottajia hyväksymään tuotteidensa myymisen alihintaan. 6.4.1.3. Mainonta ja myynninedistäminen ovat aloja, joilla voi olla merkittävä vaikutus kansanterveyteen, ja komitea pitää valitettavana, että asetusehdotuksen hyväksyminen voi niiden osalta aiheuttaa kansalaisten suojelun tason heikkenemistä sekä epäyhtenäisyyttä yhteisön lainsäädännössä. On ilmaistava selvästi ja kiistattomasti, että tupakkatuotteiden ja reseptilääkkeiden myynninedistäminen on kiellettyä. 6.5. Toimitettavat yleiset tiedot 6.5.1. Kommentti 1: ETSK katsoo, että 4 artikla on erityisen tärkeä kuluttajansuojan kannalta, sillä kuluttajat voivat tehdä omalta kannaltaan parhaita valintoja vain, jos heidän käytettävissään on riittävästi asianmukaista tietoa. 6.5.2. ESTK katsoo, että (jos komissio säilyttää asetusehdotuksessaan mahdollisuuden harjoittaa alihintaan tapahtuvaa myyntiä) ehdotuksesta pitäisi poistaa vaatimus ilmoittaa alihintaan tapahtuvasta myynnistä. Tällainen tieto ei edistä kuluttajansuojaa ja saattaa olla harhaanjohtavaa. Lisäksi useissa tapauksissa olisi erittäin vaikeaa määritellä, milloin vaatimusta tulisi soveltaa. Tällainen vaatimus rasittaisi myös perusteettomasti tavarantoimittajia ja vahingoittaisi erityisesti pieniä ja keskisuuria yrityksiä. 6.6. Lasten ja nuorten suojelu 6.6.1. Kommentti 1: ETSK kannattaa täysin lasten ja nuorten suojelemiseksi ehdotettuja toimenpiteitä, joita käsitellään yksityiskohtaisesti asetusehdotuksen 5 artiklassa. 6.6.2. Kommentti 2: ETSK pitää henkilötietojen luottamuksellisuuden turvaamista erityisen tärkeänä varsinkin nykyään, kun uudet teknologiat ja uudet sähköiset myynninedistämiskeinot edellyttävät tällaisten tietojen käyttämistä. 6.6.3. Kommentti 3: ETSK pitää välttämättömänä täydentää 5 artiklan 2 kohtaa niin, että myös sellaiset ilmaislahjat ja bonukset otetaan mukaan, jotka voivat vahingoittaa lapsen fyysisen terveyden lisäksi myös psyykkistä terveyttä, kuten esimerkiksi luonteeltaan epäeettiset lahjat tai bonustarjoukset, joilla voi olla psykologisia vaikutuksia. 6.6.3.1. Lasten osallistumiseen kaikkiin myynninedistämistarkoituksessa järjestettyihin peleihin tai kilpailuihin tarvitaan lakimääräisen holhoojan lupa. 6.6.4. Kommentti 4: ETSK pitää perusteltuna 5 artiklan 3 kohdassa esitettyä alkoholijuomien käytön täydellistä kieltämistä alle 18-vuotiailta. ETSK kehottaa lisäksi neuvostoa seuraamaan tiiviisti lasten ja nuorten alkoholinkäyttöä koskevan suosituksensa(5) toteutumista sekä tekemään asiassa mahdollisimman pian sitovampia lainsäädäntöehdotuksia. 6.7. Oikeussuojakeinot 6.7.1. Kommentti 1: ETSK on asiantuntijoiden kanssa täysin samaa mieltä siitä, ettei ole olemassa edullista, tuomioistuinten hallinnoimaa oikeussuojakeinojärjestelmää, jolla kuluttajansuoja turvattaisiin riittävästi. ETSK kannustaakin ottamaan käyttöön tuomioistuinten ulkopuolisia sovittelumenettelyitä, joihin kuluttajajärjestöt, ammatilliset järjestöt ja kauppakamarit voivat osallistua. 6.7.2. Kommentti 2: ETSK kannattaa sitä, että todistustaakka jää kaikilta osin "myynninedistäjien" vastuulle, sillä niillä on hallussaan kaikki tarvittava tieto. Velvoitteesta ei kuitenkaan saisi muodostua kohtuutonta taakkaa etenkään pk-yrityksille. 6.7.3. Kommentti 3: Myynninedistäjän on pystyttävä todistamaan oikeus- tai hallintoviranomaisen pyynnöstä korkeintaan kuusi kuukautta kaupallisen viestinnän päättymisen jälkeen, että 4 artiklassa tarkoitetut myynninedistämistoimiin liittyvät tiedot ovat oikeita. 7. Suositukset 7.1. Komission tulee tutkia ehdotettua asetusta perusteellisesti uudelleen tässä lausunnossa esitettyjen kannanottojen pohjalta ja ottaen huomioon etenkin kuluttajansuojasta Euroopan unionissa annetusta vihreästä kirjasta käytävän julkisen keskustelun tulokset. Tavoitteena tulee olla yhteisön eri toimintalinjojen yhdenmukaisuuden säilyttäminen. 7.2. ETSK antaa kuitenkin seuraavat suositukset siinä tapauksessa, että komissio katsoo, että sen tulee pitää kiinni asetusehdotuksestaan: a) Asetusehdotuksesta tulisi poistaa kokonaan mahdollisuus harjoittaa alihintaan tapahtuvaa myyntiä tai mitään vastaavaa myynninedistämiskeinoa. b) Olisi ryhdyttävä tiukkoihin ja konkreettisiin toimenpiteisiin kuluttajien suojelemiseksi ja kiellettävä lääkkeiden ja tupakkatuotteiden myynninedistäminen. Lasten ja nuorten suojelemiseksi olisi ryhdyttävä toimenpiteisiin, joilla estetään alkoholin käytön lisääntyminen. c) Lapset on suojattava täydellisesti heidän tietämättään tapahtuvalta henkilötietojen keräämiseltä. d) Käsiteltävänä olevan tiedonannon myötä näitä kysymyksiä tulisi ryhtyä valvomaan säännöllisesti, niin että asioihin voidaan puuttua aina kun sisämarkkinoilla tapahtuneet muutokset niin edellyttävät. e) Komitea katsoo, että pk-yritykset, joilla on kykyä ja visioita, tulisi saada kaikin keinoin ymmärtämään, kuinka tärkeää niiden on ulottaa toimintansa Euroopan markkinoille ja maailmanmarkkinoille. Tätä strategiaa toteuttaessaan ne voivat käyttää apunaan myynninedistämistoimia ja uutta teknologiaa. f) ETSK kehottaa komissiota kiinnittämään tulevissa toimenpiteissään erityistä huomiota lainsäädännön koordinointiin ja tehokkaiden valvontamekanismien luomiseen jäsenvaltioissa, jotta oikeudenmukaisen kilpailun sääntöjen noudattaminen sisämarkkinoilla turvattaisiin. g) Liitteessä mainitut tärkeimmät tiedotusvaatimukset tulisi kodifioida ja sisällyttää asetukseen. On tärkeää myös selventää, minkälaiset tiedotusvaatimukset koskevat pääasiassa liikkeissä tapahtuvaa vähittäismyyntiä ja minkälaiset muilla tavoilla (esim. television tai sähköisen kaupankäynnin kautta) tapahtuvaa myyntiä. h) Asetusehdotuksen säännösten tulee koskea sekä yksityisten yritysten että laajassa merkityksessä julkisen sektorin piiriin kuuluvien yritysten harjoittamia myynninedistämistoimia. Bryssel, 29. toukokuuta 2002. Talous- ja sosiaalikomitean puheenjohtaja Göke Frerichs (1) "Vihreä kirja kuluttajansuojasta Euroopan Unionissa", KOM(2001) 531 lopullinen. (2) Ks. talous- ja sosiaalikomitean lausunto aiheesta "Vihreä kirja kuluttajansuojasta Euroopan unionissa", EYVL C 125, 27.5.2002, s. 1 (esittelijä: Ann Davison). (3) KOM(96) 192 lopullinen. (4) KOM(98) 121 lopullinen. (5) KOM(2000) 736 lopullinen. LIITE talous- ja sosiaalikomitean lausuntoon Keskustelussa hylättiin seuraavat muutosehdotukset, jotka saivat vähintään neljänneksen annetuista äänistä. Kohta 5.2 Muutetaan kohta kuulumaan seuraavasti: "Komitea katsoo, että komission ehdottama velvollisuus tiedottaa alihintaan tapahtuvasta myynnistä on tarpeeton ja sopimaton. Viranomaisilla ei ole mitään syytä puuttua yritysten hinnoitteluun tai vaatia yrityksiä selvittämään kilpailijoille tai asiakkaille, millä tavalla ne hinnoittelevat tuotteensa. Jos 'alihintaan tapahtuva myynti' on osoitus siitä, että jokin yritys käyttää väärin määräävää markkina-asemaansa, on asiaan puututtava kilpailulainsäädännön keinoin." Perustelu Alihintaan tapahtuvan myynnin yleiset kiellot ovat sopimattomia mm. seuraavista syistä: - Markkinataloudessa ei periaatteessa voida sallia viranomaisten puuttumista yritysten hinnoitteluun. Jos "alihintaan tapahtuva myynti" on osoitus siitä, että jokin yritys käyttää väärin määräävää markkina-asemaansa, on asiaan puututtava kilpailulainsäädännön keinoin. - Estämällä yrityksiä mukauttamasta hinnoitteluaan markkinatilanteeseen sekä esittelemästä itseään ja uusia tuotteitaan markkinoilla "houkutteluhintojen" avulla vähennetään sekä kuluttajien mahdollisuuksia tehdä edukkaita ostoksia että yritysten - ehkä erityisesti pienyritysten - mahdollisuuksia mainostaa itseään. - Paikallisia laajemmilla markkinoilla saattaa olla vaikeaa soveltaa alihinnoittelukieltoa kohtuullisella tavalla, koska yrityksen "omat kustannukset" tuotteen myyntiin asettamiseksi - muun muassa esimerkiksi osto- tai kuljetuskustannusten olennaisten erojen vuoksi - saattavat erota toisistaan huomattavasti eri osamarkkinoilla. Useiden valtioiden markkinoilla toimiva jälleenmyyjä ei ehkä pysty soveltamaan yhtenäistä (euromääräistä) erikoishintaa markkinointikampanjassaan, koska pienin hinnanalennus, joka on tarpeen vaikutusten aikaansaamiseksi osamarkkinoilla, esimerkiksi Belgiassa, voi tarkoittaa, että hinta on alempi kuin yrityksen tuotteiden omakustannushinta Etelä-Saksassa. Alihintaan tapahtuvan myynnin kieltäminen saattaisi siten haitata sisämarkkinoiden hajanaisuuden vähentämistä, jonka komissio on asettanut tavoitteeksi myynninedistämistä koskevassa asetusehdotuksessaan. Äänestystulos Puolesta: 31, vastaan: 53, pidättyi äänestämästä: 7. Seuraavat jaoston lausunnon kohdat hylättiin ja korvattiin täysistunnon hyväksymillä muutosehdotuksilla: Kohta 6.2.1 "ETSK hyväksyy asetusehdotuksen tavoitteet ja sille asetetut vaatimukset varmistaa sisämarkkinoiden moitteeton toiminta poistamalla palvelujen vapaaseen liikkuvuuteen jäsenvaltioiden välillä kohdistuvat rajoitukset ja takaamalla sijoittautumisvapaus." Äänestystulos Puolesta: 39, vastaan: 40, pidättyi äänestämästä: 6. Kohta 6.6.2 "Kommentti 2: ETSK vastustaa sitä, että todistustaakka jää kaikilta osin 'myynninedistäjien' harteille. Tähän joukkoon kuuluu usein pk-yrityksiä, joilla ei ole taloudellisia mahdollisuuksia ryhtyä pitkäaikaisiin oikeudenkäynteihin tai toimittaa ehdotuksen liitteessä mainittuja pakollisia tietoja. Etenkin se, kenen tulee esittää todisteet, pitäisi jättää tuomarin tapauskohtaiseen harkintavaltaan." Äänestystulos Puolesta: 27, vastaan: 48, pidättyi äänestämästä: 8.